Ramaphosa verklaar R76 m se belangeAdjunkpresident Cyril Ramaphosa. Foto: GCIS Ramaphosa het onder meer verklaar dat hy R76 miljoen se aandele, 30 meenthuise in Johannesburg en twee woonstelle in Kaapstad besit. Meeste van Ramaphosa se belange word egter in die vertroulike deel van die register aangedui aangesien hy dit saam met private individue besit. Indien Ramaphosa dus die waarde van sy aandeelhouding openlik verklaar sal dit ook die waarde van die private individue se aandeelhoudings openbaar. Dit is onder meer die geval rakende die Ramaphosa-familie se Tshivhase-trust wat die grootste aandeelhouer was in Shanduka. Die maatskappy is in 2001 deur Ramaphosa begin en was meer as R20 miljard werd. Shandula en Pembani het in Mei vanjaar ooreengekom om ŉ nuwe maatskappy te begin sodat Ramaphosa afstand kon doen van sy posisie in Shanduka. Die openbare deel van die register reflekteer ook van Ramaphosa se direkteur- en vennootskappe maar daar word nie ŉ finansiële waarde daaraan geheg nie aangesien dit ander individue wat finansieel baat by dieselfde ondernemings kan blootstel. Ramaphosa is onder meer die Suid-Afrikaanse lisensiehouer van McDonalds. Ramaphosa het ook belange in boerdery, eiendom en ŉ sportmotoronderneming. Ramaphosa het reeds van ŉ aantal sakeposisies bedank nadat hy in Desember 2012 verkies is as die adjunkpresident van die ANC.